b'\n_START_ARTICLE_\nBol\xc5\xa1aja Sosnova\n_START_PARAGRAPH_\nBol\xc5\xa1aja Sosnova (ven. \xd0\x91\xd0\xbe\xd0\xbb\xd1\x8c\xd1\x88\xd0\xb0\xcc\x81\xd1\x8f \xd0\xa1\xd0\xbe\xd1\x81\xd0\xbd\xd0\xbe\xcc\x81\xd0\xb2\xd0\xb0) on kyl\xc3\xa4, maalaiskunta ja Bol\xc5\xa1aja Sosnovan piirin hallinnollinen keskus Permin aluepiiriss\xc3\xa4 Ven\xc3\xa4j\xc3\xa4ll\xc3\xa4. Se sijaitsee Kamaan laskevan Sivan sivujoen Sosnovan varrella 147 kilometri\xc3\xa4 Permist\xc3\xa4 lounaaseen. Asukkaita on 4\xc2\xa0400 henke\xc3\xa4 (vuonna 2002)._NEWLINE_Paikkakunta mainitaan ensimm\xc3\xa4isen kerran vuonna 1716. 1700-luvun lopusta 1900-luvun alkuun siell\xc3\xa4 oli Siperian (my\xc3\xb6hemmin Kazanin) maantien postiasema. Vuonna 1924 kyl\xc3\xa4st\xc3\xa4 tuli Sosnovan, my\xc3\xb6hemmin Bol\xc5\xa1aja Sosnovan piirin keskus._NEWLINE_Bol\xc5\xa1aja Sosnovassa toimii maatalousyrityksi\xc3\xa4, meijeri ja mets\xc3\xa4talous. Kyl\xc3\xa4ss\xc3\xa4 on keskikoulu, musiikkikoulu, ammattikoulu, lasten luomisty\xc3\xb6n keskus, kulttuuritalo, kaksi kirjastoa ja piirisairaala. Paikallislehten\xc3\xa4 ilmestyy Svetlyi put (\xe2\x80\x9dValoisa tie\xe2\x80\x9d). N\xc3\xa4ht\xc3\xa4vyyksiin kuuluu vuosina 1822\xe2\x80\x931834 rakennettu Vladimirin jumalan\xc3\xa4idin ikonin kirkko.'